黎墨
作者：李石
朝代：宋

paragraphs: 少休大夫封，應夢上公祿。
向來巖壑姿，高節媲青竹。
低徊文繡地，自謂遷進速。
邇者爲客卿，翰苑文史足。
炎炎雖可鄙，炳炳有足錄。
一朝汙濁流，錢券滿吾蜀。
童山要進取，萬石壓車軸。
通侯寵富民，都尉侈搜粟。
雖蒙須臾榮，不蓋平生辱。
社櫟乃天全，不及不才木。
春秋戒求名，吾詩紀山麓。